แบบ 56 - 1

ส่วนที่ 1

  ข้อมูลสรุป (Executive Summary)

  บริษัท ซีฟโก้ จำกัด (มหาชน) (บริษัท) มีชื่อเป็นภาษาอังกฤษว่า SEAFCO Public Company
  Limited จดทะเบียนก่อตั้งเป็นบริษัทจำกัดเมื่อวันที่ 19 ธันวาคม 2517
  โดยเกิดจากการรวมตัวของวิศวกร 3 คน คือ นายณรงค์ ทัศนนิพันธ์ นายทัชชะพงศ์
  ประเวศวรารัตน์ และนายทรงศักดิ์ วิสุทธิพิทักษ์กุล
  ซึ่งมีประสบการณ์มายาวนานในวงการธุรกิจการทำเสาเข็มเจาะขนาดใหญ่ในประเทศ
  จนเป็นที่รู้จักและยอมรับโดยทั่วไปของผู้ออกแบบ บริษัทวิศวกรที่ปรึกษาและเจ้าของโครงการต่างๆ

  บริษัทดำเนินธุรกิจให้บริการเสาเข็มเจาะและงานกำแพงกันดินประเภท Diaphragm Wall
  ซึ่งเป็นส่วนสำคัญในการวางรากฐานสำหรับการก่อสร้างอาคารและโครงสร้างพื้นฐาน โดย ในปี
  2547 มีสัดส่วนของงานจากภาคเอกชนเป็นส่วนใหญ่ หรือคิดเป็นสัดส่วนร้อยละ 74 เช่น
  งานฐานรากอาคาร สำนักงาน อาคารชุด โรงแรม ห้างสรรพสินค้า ส่วนที่เหลืออีกร้อยละ 26
  มาจากภาครัฐบาล เช่น อาคารและถนน เป็นต้น
  ซึ่งอาจเป็นการประมูลงานโดยตรงกับเจ้าของโครงการ หรือ ประมูลงานโดยการรับเหมาช่วง
  นอกจากนี้บริษัทยังมีบริการก่อสร้างงานโครงสร้าง บริการทดสอบเสาเข็ม
  และบริการก่อสร้างอื่นๆ

  นอกจากนี้ บริษัทได้ลงทุนในบริษัท ซีฟโก้ คอนสตรัคชั่น จำกัด โดยมีสัดส่วนการถือหุ้นร้อยละ
  99.94 ของทุนชำระแล้ว 1 ล้านบาท
  เพื่อประกอบธุรกิจรับเหมาก่อสร้างทั่วไปสำหรับงานก่อสร้างขนาดเล็กและขนาดกลาง
  ปัจจุบันยังมิได้ดำเนินธุรกิจใดๆ นอกจากนี้บริษัทมีกิจการร่วมค้ากับบริษัท ประยูรชัย (1984)
  จำกัด เพื่อรับเหมาโครงการก่อสร้างทางลอดกลับรถยนต์บนถนนพัฒนาการกับกรุงเทพมหานคร
  ซึ่งปัจจุบันได้ดำเนินโครงการดังกล่าวเสร็จสิ้นแล้ว
  ทั้งนี้บริษัทไม่มีนโยบายจะใช้กิจการร่วมค้าฯดังกล่าวประมูลงานอื่นๆ อีกในอนาคต

ในช่วงตั้งแต่ปี 2545 ถึง 2547 บริษัทมีรายได้รวมเท่ากับ 562 ล้านบาท 484 ล้านบาท และ 994
ล้านบาท ตามลำดับ โดยส่วนใหญ่เป็นรายได้จากการรับจ้าง หรือคิดเป็นสัดส่วนร้อยละ 92 ร้อยละ
97 และ ร้อยละ 99 ตามลำดับ ทั้งนี้หากพิจารณาโครงสร้างรายได้จากการรับจ้าง
ซึ่งส่วนใหญ่เป็นงานเสาเข็มเจาะและงานกำแพงกันดิน และงานก่อสร้างโครงสร้าง
พบว่ารายได้จากงานประเภทเสาเข็มเจาะและงานกำแพงกันดินมีสัดส่วนประมาณร้อยละ 41 ร้อยละ
67 และ ร้อยละ 83 ในขณะที่สัดส่วนของงานก่อสร้างโครงสร้างเปลี่ยนไปในทิศทางตรงกันข้าม
กล่าวคือประมาณร้อยละ 47 ร้อยละ 28 และร้อยละ 14 ตามลำดับ
ผลการดำเนินงานของกลุ่มบริษัทในปี 2547 ปรับตัวดีขึ้นอย่างมีนัยสำคัญ
โดยพิจารณาได้จากกำไรขั้นต้นในปี 2545 ที่ค่อนข้างต่ำ หรือมีมูลค่าเพียง 30 ล้านบาท
แต่ต่อมาในปี 2546 และ 2547 ได้เพิ่มขึ้นเป็น 79 ล้านบาทและ 163 ล้านบาท
หรือคิดเป็นอัตรากำไรขั้นต้นในปี 2545 เท่ากับร้อยละ 6 และในปี 2546 และ 2547
เท่ากับร้อยละ 17

สำหรับกำไรสุทธิปี 2545 - 2547 กลุ่มบริษัทมีกำไรสุทธิเท่ากับ 33 ล้านบาท 35 ล้านบาท และ
81 ล้านบาท หรือคิดเป็นอัตรากำไรสุทธิเท่ากับร้อยละ 6 ร้อยละ 7 และ ร้อยละ 8 ตามลำดับ
หากพิจารณาสาเหตุที่ในปี 2545 กลุ่มบริษัทมีอัตรากำไรขั้นต้นเท่ากับอัตรากำไรสุทธินั้น
เนื่องจากกลุ่มบริษัทมีรายได้พิเศษอื่นๆ ได้แก่
รายได้จากการจำหน่ายเครื่องจักรที่ไม่ตรงกับลักษณะการใช้งานและมีอยู่เกินความต้องการใช้งานออกไป
ค่าเผื่อหนี้สงสัยจะสูญกลับรายการ และรายได้อื่นมาชดเชยผลขาดทุนจากการดำเนินงาน
นอกจากนี้หากพิจารณาสาเหตุที่กลุ่มบริษัทมีอัตรากำไรขั้นต้นในปี 2546 สูงกว่าในปี 2545
ทั้งๆที่มีรายได้จากงานประเภทงานเสาเข็มเจาะในปริมาณใกล้เคียงกัน
เนื่องจากบริษัทมีอำนาจในการต่อรองราคาของงานเสาเข็มเจาะขนาดใหญ่ที่ดีกว่า
จึงส่งผลให้บริษัทมุ่งเน้นที่จะให้ความสำคัญกับงานเสาเข็มเจาะขนาดใหญ่และงานกำแพงกันดินมากขึ้น
และคาดว่าจะเป็นรายได้หลักของบริษัทในอนาคต

เมื่อวันที่ 2 มีนาคม 2547 บริษัทได้เพิ่มทุนจดทะเบียนจำนวน 90 ล้านบาทในราคาหุ้นละ 1 บาท
ทำให้มีทุนจดทะเบียนรวม 210 ล้านบาท โดยจัดสรรหุ้นเพิ่มทุนจำนวน 40 ล้านหุ้น
ให้กับผู้ถือหุ้นเดิมตามสัดส่วนของจำนวนหุ้นที่ถืออยู่ และ 50 ล้านหุ้นเสนอขายให้กับประชาชนทั่วไป

เมื่อวันที่ 7 กรกฎาคม 2547 มีมติที่ประชุมวิสามัญผู้ถือหุ้น ให้ลดทุนจดทะเบียนจากเดิม 210
ล้านบาท เป็น 160 ล้านบาท และเพิ่มทุนจำนวน 55 ล้านบาท ( หุ้นสามัญ 55 ล้านหุ้น มูลค่าหุ้นละ
1 บาท) โดยจัดสรรหุ้นเพิ่มทุน 50 ล้านหุ้น เสนอขายต่อประชาชนทั่วไป
และส่วนที่เหลือสำรองไว้เพื่อการรองรับการใช้สิทธิตามใบสำคัญแสดงสิทธิซื้อหุ้นสามัญของบริษัทให้แก่กรรมการและพนักงาน
จำนวน 5 ล้านหุ้น โดยไม่คิดมูลค่า อัตราการใช้สิทธิ 1 หน่วยต่อ 1 หุ้นสามัญ ราคาใช้สิทธิเท่ากับ
5 บาทต่อหุ้น อายุ 3 ปีนับแต่วันที่ออกใบสำคัญแสดงสิทธิ และเมื่อวันที่ 15 ตุลาคม 2547 บริษัทฯ
ได้ออกใบสำคัญแสดงสิทธิให้กับกรรมการและพนักงานของบริษัท